РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/391-21

25. новембар 2021. године

Б е о г р а д

З А П И С Н И К

15. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 25. НОВЕМБРА 2021. ГОДИНЕ

Седница је почела у 14.00 часова.

 Седницом је председавала Катарина Ракић, председник Одбора.

Седници су присуствовали чланови Одбора: Зоран Бојанић, Дејан Кесар, Милосав Милојевић, Ивана Николић, Адријана Пуповац, Самир Тандир, Бојан Торбица и Славенко Унковић.

Седници Одбора су присуствовали заменици чланова Одбора: Невенка Костадинова (заменик Наташе Јовановић) и Снежана Петровић (заменик Крста Јањушевића).

 Седници нису присуствовали чланови Одбора: Арђенд Бајрами, Никола Војиновић, Никола Кожовић, Горан Пекарски и Милан Урошевић, и нити њихови заменици.

Седници су присуствовали из Регулаторне агенције за електронске комуникације и поштанске услуге: Петар Стијовић, заменик председника УО, Слободан Ристић, члан УО, Драган Пејовић, директор, Драгољуб Стефановић, технички директор, Зорана Вујовић, директорка Сектора за правне послове и Љиљана Јаковљевић, директорка Сектора за анализу тржишта и економске послове.

Одбор је, једногласно (11 гласова „за“) у складу са предлогом председника Одбора усвојио следећи

Д н е в н и р е д :

1. Разматрање Извештаја о раду Регулаторне агенције за електронске комуникације и поштанске услуге за 2020. годину (број 02-1214/21 од 30. 06. 2021. године).

 Пре преласка на рад према утврђеном Дневном реду Одбор је, једногласно (11 гласова „за“), усвојио Записник 14. седнице Одбора одржане 8. септембра 2021. године.

Прва тачка дневног реда - **Разматрање Извештаја о раду Регулаторне агенције за електронске комуникације и поштанске услуге за 2020. годину**

 У уводном излагању Драган Пејовић, директор Регулаторне агенције за електронске комуникације и поштанске услуге **(**РАТЕЛ), истакао је да су активности Агенције током 2020. године биле усмерене на очување конкурентног тржишта, побољшање услова за рад оператoра на тржишту телекомуникација и поштанских услуга, побољшање квалитета пружених услуга, обезбеђивање већег степена заштите крајњих корисника услуга, као и на повећање информационе безбедности у Републици Србији.

 У току 2020. године издато је 16 948 појединачних дозвола за коришћење радио-фреквенција, одузето је 3 761 појединачних дозвола за коришћење радио-фреквенција, издато је 324 потврде о усаглашености радио опреме, и донето је 60 решења о додели, продужењу или одузимању нумерација. Издато је 17 одобрења за обављање осталих поштанских услуга, такође, унето је 9 413 контролно мерних записа у базу података. У регистар оператора који обављају делатност електронских комуникација унета је 231 измена, уписан је 91 нови оператор, а из регистра је избрисано 140 оператора. У евиденцију ЦЕРТ ова уписана су два нова ЦЕРТА. Током 2020. године формиран је 1 091 нови предмет који се односио на жалбе корисника и претплатника, а у њихову корист решено је 430 предмета.

 У делу послова који се односе на координацију коришћења радио-фреквенцијског спектра са администрацијама суседних земаља одговорено је на 15 захтева за координацију и том прилико је усаглашено 180 релејних веза и послата су два координациона захтева, који су се односили на 206 релејних веза. Током 2020. године било је 17 координација са суседним земљама, том приликом се разматрало 395 релејних веза.

 На основу захтева градских и општинских управа-одељења за просторно планирање, урбанизам и грађевинарство, а за потребе израде просторних планова и планова детаљне регулације, припремљено је укупно 40 одговора у којима су дефинисани услови који се односе на заштиту постојећих електронских комуникационих мрежа и припадајућих средстава. У оквиру послова унапређења инфраструктуре система за мониторинг до краја 2020. године пуштено је у рад још пет локација даљински управљаних контролно-мерних станица. РАТЕЛ је на крају године располагао са 16 даљински управљаних контролно-мерних станица и два контролно мерна центра, Београд и Ниш.

 Настављене су и активности на проширењу мреже сензора, пре којих се обавља континуирано праћење нивоа укупног електричног поља које потиче од електронских комуникација. На крају 2020. године у 11 градова постоји 73 сензора, а само током 2020. године постављено је 47 нових сензора. Такође, извршена су мерења и анализа параметара квалитета услуга које мобилни оператори у Републици Србији пружају крајњим корисницима. Мерени су параметри перформанси мобилних мрежа за говорну услугу и услугу преноса података, а резултати мерења су јавно доступни.

 Мерења су обухватила 50 градова и 10 000 km путева у Републици Србији. Током кампање обављено је преко 7 000 позива и 7 000 сесија за сваку од услуга преноса података у свим мобилној мрежама, на свим расположивим технологијама (2G, 3G, 4G). Од почетка године извршена је провера 54 рада оператора.

 РАТЕЛ је у 2020. години наставио да доприноси раду међународне заједнице у циљу унапређења резултата у области превенције и заштите безбедносних ризика у ИКТ системима. Националном ЦЕРТ у Републике Србије, који је у саставу РАТЕЛ а, током 2020. године са територије Републике Србије и међународних ЦЕРТ ова пријављена су укупно 276 инцидента. У циљу даље међународне сарадње организовано је пленарно заседање БЕРЕЦ а у Београду којем је присуствовало више од 100 представника из преко 30 европских земаља. РАТЕЛ је наставио са интензивним праћењем рада међународних организација из области поштанских услуга, а пре свега Групе европских регулатора за поштанске услуге (European Regulators Group for Postal Services - ERGP)

 Укупан приход остварен на тржишту електронских комуникација током 2020. године је био око 212,3 милијарди динара за 2,7 % више него у 2019. години. У бруто домаћем производу Србије приходи од електронских комуникација су у 2020. години имали удео од 3,9 %. Највећи приход су оствариле услуге мобилних мрежа, затим фиксни и широкопојасни приступ интернету, дистрибуција медијских садржаја и фиксне мреже. Укупне инвестиције у сектору електронских комуникација су износиле 48,3 милијарде динара. Највише је инвестирано у структуру за дистрибуцију медијских садржаја, потом у инвестиције у мобилну телефонију. У сектору поштанских услуга током 2020. године на тржишту је пословало 51 поштанских оператора који су остварили 308 милиона поштанских услуга. У току 2020. године уручено је у просеку 124 поштанских пошиљака по домаћинству. Поштанска делатност је остварила приход у 2020. години од око 23,4 милијарде динара што чини 0,43 % бруто домаћег производа. Универзална поштанска услуга у укупном обиму од 308 милиона учествује са 85%. Укупан обим осталих поштанских услуга је 15%. Највећи раст бележе приходи од експрес услуга.

На крају излагања, директор РАТЕЛ а је навео да је Агенција у 2020. години остварила укупан приход у износу од 2 240 000 000 динара док су расходи били 815 милиона динара. Добит у 2020. години износи 1 424 000 000 динара у буџет Републике Србије је уплаћено 1 417 000 000 динара, а 7 000 000 динара у буџет АП Војводине.

 У дискусији која је уследила Катарина Ракић, председник Одбора, је истакла да је Регулаторна агенција за електронске комуникације и поштанске услуге остварила у 2020. години велики приход, који је уплатила у буџет Републике Србије.

Одбор је, једногласно (11 гласова „за“), одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторне агенције за електронске комуникације и поштанске услуге за 2020. годину.

 За известиоца Одбора и представника предлагача Предлога закључка на седници Народне скупштине одређенa је Катарина Ракић, председник Одбора.

На седници Одбора вођен је тонски запис.

Седница је закључена у 14.20 часова.

СЕКРЕТАР OДБОРА ПРЕДСЕДНИК OДБОРА

 Биљана Илић Катарина Ракић